Itätoukki

Itätoukki (ruots. Östertokan) eli Itä-Tonttu on noin 2,7 hehtaarin kokoinen saari Sipoon ulkosaaristossa Suomenlahdella. Saari on kallioinen ja puuton. Saarella sijaitsee yksi Ilmatieteen laitoksen rannikkosääasemista, jonka mittauksia käytetään merenkulkijoille tarkoitetussa merisäätiedotuksessa. Itätoukki sijaitsee Sipoon ulkosaaristossa lähellä Sipoon ja Helsingin merirajaa. Muutaman kilometrin päässä lännessä, Helsingin puolella, sijaitsee kallioinen saari Länsitoukki eli Länsi-Tonttu, jonka kanssa Itätoukki muodostaa saariparin. Saaren läheisyydessä, noin kolmen kilometrin päässä, on Eestiluodon saari. Sääasema Itätoukin säähavaintoasema perustettiin korvaamaan Eestiluodon rannikkoasema Ylen radion merisäätiedotusten havaintoasemien luettelossa. Eestiluodon asema poistui radiolähetysten listalta syyskuussa 2018, ja sen mittausmasto ja -asema päätettiin purkaa. Ilmatieteen laitoksen Eestiluodon ja Itätoukin etäisyys toisistaan on vain noin kolme kilometriä, eikä näin lähekkäin sijaitsevien asemien ylläpitäminen ollut tarkoituksenmukaista. Eestiluoto on 27 hehtaarin kokoinen saari, ja sen tuulimittauspiste sijaitsi 34 metrin korkeudessa merenpinnasta kookkaassa mastossa, mikä heikensi tuulimittausten edustavuutta. Itätoukki on huomattavasti pienempi ja puuton saari, joka sijaitsee ulompana ulkosaaristossa. Nämä tekijät antavat paremmat edellytykset edustavalle tuulen ja lämpötilan mittaukselle merialueella, ja rinnakkaisen mittausjakson perusteella Itätoukin havaittiin antavan Eestiluotoa edustavampia tuloksia. Itätoukin rannikkosääasema mittaa muun muassa ilman lämpötilaa, kosteutta, tuulen nopeutta ja suuntaa sekä tuulen puuskia. Asema on osa Ilmatieteen laitoksen havaintoasemaverkkoa, jonka rannikko- ja järvisääasemien, aaltopoijujen ja mareografien havaintoja esitetään laitoksen merisääpalvelussa. Lähteet